# Amina Dahbour

Amina Dahbour (àrab: أمينة دحبور, Amīna Daḥbūr) (Kafr 'Ana, prop de Tel-Aviv, 1945) és una activista política palestina, membre del Front Popular per a l'Alliberament de Palestina (FPAP). Se la considera com una de figures femenines més rellevants de la lluita per a l'alliberament de Palestina.

## Biografia
### Orígens

Dahbour nasqué a la localitat de Kafr 'Ana, a 15 quilòmetres de Tel-Aviv, en el bressol d'una família palestina emigrada l'any 1947 de la ciutat d'Ascaló. S'uní ràpidament a la militància, entrenant dones en l'ús de les armes i en la fabricació de granades de mà.

### Atac al vol El Al 432

Després de perpetrar l'atac al vol El Al 432 quan tenia 26 anys, se la considera com la primera dona en participar en operacions palestines d'atac a avions comercials. El 18 de febrer de 1969 s'uní a tres companys més de l'FPAP (Muhammad Abu al-Hajjaj, Ibrahim Yousef i Abdel Mohsen Hassan) en l'atac al vol El Al 432, quan l'avió Boing 720 que cobria la línia entre Amsterdam i Tel-Aviv estava a punt d'enlairar-se de l'aeroport de Zuric amb 17 passatgers i 11 membres de cabina. L'atac fou frustrat per Mordechai Rachamim, un guàrdia de seguretat israelià i antic membre de la unitat d'elit del Sayeret Matkal, que aconseguí abatre a Abdel Mohsen Hassan disparant trets de pistola. i precipità la intervenció de la policia suïssa. Malgrat que tots foren detinguts, l'agent israelià fou deixat en llibertat sota fiança. El judici, iniciat el 28 de novembre de 1969, finalitzà amb l'absolució de Rahamim i la sentència a llargues condemnes dels tres integrants supervivents.

### Alliberament i activitat

Un any després, al setembre de 1970, les autoritats suïsses alliberaren els tres palestins després que, el 6 de setembre, l'FPAP segrestés un vol de Swissair i exigís la seva posada en llibertat, en el que es coneix com els segrestos de Dawson Fields. Una de les seves darreres aparicions públiques mediàticament notòries fou a l'enterrament del president egipci Gamal Abdel Nasser, després que morís sobtadament d'un infart miocardíac als 52 anys. En aquell sepeli aparegué, juntament amb Leila Khaled, vestides de negre i ulleres de sol, portant una corona de flors.
L'any 2007 aparegué, juntament amb d'altres sis guerrilleres palestines de la dècada de 1970, com ara Rashida Obeida, Leila Khaled o Theresa Halsa, al documental Tell Your Tale, Little Bird. El llargmetratge, enregistrat l'any 1993 per la directora libanesa Arab Loutfi, exposa com aquestes dones esdevingueren icones de la lluita del poble palestí a través de les seves històries, narrades en primera persona i en format entrevista.

## Referències

* ↑ «Women's Resistance» (en anglès). The Facts about the Palestine Problem. MichaelHarrison.org.uk, gener-març 1969 [Consulta: 27 novembre 2018].
* ↑ El Saadawi, Nawal. The Hidden Face of Eve: Women in the Arab World (pdf) (en anglès). Londres: Zed Books, 1980. ISBN 978-1-78360-749-5.
* 1 2 «Amina Dahbour - أمينة دحبور، الفدائية الفلسطينية» (en àrab). Youtube.com, 17-11-2015. [Consulta: 27 novembre 2018].
* 1 2 «Freie Hand» (en alemany). Der Spiegel, 24-02-1969. [Consulta: 28 novembre 2018].
* ↑ Rogan, Eugene. Gli Arabi (pdf) (en italià). Milà: Saggi Bompiani, 2012. ISBN 978-88-58-70652-7.
* 1 2 «Attack against an El Al plane at Zurich International Airport (1969)» (en anglès). Shabak.gov.il. [Consulta: 27 novembre 2018].
* ↑ «1970: Hundreds held in series of hijacks» (en anglès). BBC News, 06-09-1970. [Consulta: 27 novembre 2018].
* ↑ Priore, Rosa; Paradisi, Gabriele. La strage dimanticata. Fiumicino, 17 dicembre 1973 (pdf) (en italià). Reggio de l'Emília: Imprimatur, 2015. ISBN 978-88-68-30339-6.
* 1 2 «Tell Your Tale, Little Bird» (en anglès). PalestineDocs.net. Arxivat de l'original el 2017-02-03. [Consulta: 5 desembre 2018].

## Enllaços externs

* YouTube.com - Reportatge d'Amina Dahbour (1995) (francès)
* YouTube.com - Documental Tell Your Tale, Little Bird (àrab) (anglès)